Curs Astrologie Nr. 2 1 
SIMBOLISMUL PLANETELOR 


~ Partea | ~ 


În antichitate şi chiar în evul mediu se considera Pământul ca fiind centrul 
Universului, iar la distanţe diferite de acesta se aflau cele şase astre: Luna, 
Mercur, Venus, Marte, Jupiter şi Saturn, la care se mai alătura şi Soarele. Dincolo 
de Saturn, la mică distanţă erau localizate stelele fixe ce reprezentau graniţa lumii 
materiale şi dincolo de ele se desfăşura lumea zeilor, lumea spirituală. 

Însă azi, se ştie că sistemul nostru Solar este compus din nouă planete, care 
se rotesc în jurul Soarelui, respectiv sateliți, asteroizi şi meteoriți. Cea mai 
apropiată planetă de Soare este Mercur cu o revoluţie în jurul Soarelui de 88 de 
zile, urmată de planeta Venus, cu o revoluţie de 225 de zile, Pământul (Terra sau 
Gaia) - un an, Marte cu o revoluţie de 697 de zile. Între Marte şi Jupiter se întinde 
o centură de asteroizi, “bolovani “, cu diametrul între câţiva metri şi câteva sute 
de km. Cei mai cunoscuţi sunt: Pallas, Junona, Vesta, Ceres (care este şi cel mai 
mare: 780 km). Semnificaţia astrologică a acestor asteroizi nu are o importanţă 
mare şi din această cauză în practică nu prea se folosesc. Urmează planetele grele: 
Jupiter, cu o revoluţie de aproape 12 ani şi care are o rază de 11 ori mai mare 
decât cea a Pământului, şi Saturn care este de 9 ori mai mare, cu o revoluţie 
solară aproximativă de 29 de ani. În continuare sunt localizate “planetele 
transpersonale” - aşa cum sunt numite ele în astrologie. Descoperirea lor a început 
din 1781 cu Uranus, urmată de Neptun, în 1846 şi Pluton în secolul nostru, 
1930. Aceste planete datorită faptului că au revoluţii solare foarte mari, în 
astrologie sunt considerate ca având efecte globale, ce caracterizează o anumită 
generaţie de oameni, fără a avea efecte importante la nivel individual. Bineînţeles 
că această viziune este doar parţial adevărată, deoarece doar din punct de vedere 
material aceste planete sunt privite astfel. Prin intermediul astrologiei ezoterice, 
care urmăreşte evoluţia spirituală a fiinţei umane, planetele sunt ierarhizate în 
funcţie de nivelul lor de vibraţie şi după modul în care energiile planetare se 
reflectă în fiinţa umană şi în întreaga natură a planetei noastre. 


NIVELURILE DE VIBRAŢIE ALE PLANETELOR 


Pentru a înţelege mai bine simbolismul de bază al planetelor vom evidenția 
cele trei niveluri specifice ale acestora: inferior, normal sau mediu şi spiritual, ce 
caracterizează primele şapte planete. 

1. Nivelul inferior. Reprezintă atribuţiunile materiale ale planetei, energiile 
grosiere ce sunt folosite doar pentru integrarea materială. Aici se regăsesc 
scopurile josnice, egourile, fricile, tendinţele negative, suferinţele etc. Fiinţele la 
care predomină acest nivel, sunt cele care din punct de vedere al principiilor 
planetei în cauză, se complac în greşelile trecutului, se rotesc în aceleaşi cercuri 
vicioase, luptă adeseori într-un mod inconştient împotriva propriei naturi, arzându- 
şi karma negativă prin suferinţă. Acest nivel reflectă tendinţa de complacere şi 
inerție a fiinţei umane. 

2. Nivelul mediu. Aici se regăsesc valorile generale, obişnuite ale 
planetelor. Prevalenţa la acest nivel este dată de acele principii care se încadrează 
în sfera diferitelor legi sociale şi spirituale, acceptate de o întreagă masă de 
oameni. Recunoaştem aici dorinţa de afirmare şi integrare socio- profesională, 
precum şi calităţile puse în slujba bunăstării vieţii cotidiene (în favoarea noastră şi 
a celorlalţi). Fiinţele cu astfel de predominante sunt interesate de orice formă de 
acţiune fără a ţine cont prea mult de un anumit scop, folosindu-şi calităţile doar 
pentru o mai bună integrare şi evoluţie socială. Lipsa unui ideal spiritual va 
conduce la folosirea incorectă a resurselor vitale, specifice planetelor 

corespunzătoare, la risipire în acţiuni inutile şi uneori revenirea periodică - 
datorită mai ales lipsei de mulţumire şi de apreciere a valorilor spirituale - în 
planul inferior. Acest nivel reflectă tendinţa de dinamism şi acţiune a fiinţei 
umane. 

3. Nivelul spiritual. Pune în evidenţă cele mai înalte forme de expresie ale 
vibraţiilor planetare, perceptele necesare evoluţiei spirituale. Când vibraţiile 
planetare ating acest nivel de trezire în fiinţa umană, avem de a face cu fiinţe care 
şi-au asumat deja responsabilitatea evoluţiei spirituale. Regăsim aici cele mai 
speciale calităţi ale planetelor: puterea de transmutare şi sublimare a unor energii 
negative, modestia, compasiunea şi mai ales aspiraţia nezdruncinată de a ne 
depăşi, de a ne perfecționa. La acest nivel, în raport cu celelalte două, se 
urmăreşte branşarea la o sferă de energie macrocosmică, pentru că omul oferă tot 
ce are mai bun şi acţionează în armonie cu legile spirituale. El tinde spre a deveni 
un releu de manifestare a energiilor divine, pentru că altfel resursele noastre se 
epuizează foarte repede şi chiar dacă aparent avem succes folosind energia 
primelor două planuri, până la urmă se va dovedi contrariul şi vom înţelege că în 
momentul în care ne identificăm cu fructele acţiunilor noastre, pur şi simplu ne 
rupem de adevărata noastră natură. Acest nivel reflectă cele mai înalte şi spirituale 
aspirații ale omului. 

Vibraţiile subtile ale planetelor se manifestă în viaţa noastră oscilând între 
aceste trei niveluri în funcţie de predominanţa scopurilor şi aspirațiilor noastre. 
Este foarte important să reuşim să conştientizăm chiar periodicitatea acestor 
oscilaţii şi astfel să preîntâmpinăm apariţia problemelor de orice fel. Mai târziu, 
când vom studia şi astrologia previzională, vom înţelege mai bine semnificaţia 
acestor cicluri. 

Plantele transpersonale nu au valori negative, deci nu prezintă aceste trei 
niveluri. Principiile acestor planete sunt dincolo de obişnuinţele umane şi sunt în 
legătură cu valori spirituale înalte unde au acces doar acele fiinţe care au trecut 
prin "testul" planetelor personale. 


SOARELE 


În astrograma natală Soarele arată energia de care dispunem şi în ce 
direcţie o îndreptăm. Reprezintă imaginea complexă a personalităţii noastre, ceea 
ce oferim semenilor şi nouă înşine (energia pe care o investim pentru a ne 
cunoaşte adevărata noastră natură). Soarele arată ce vrem să dezvoltăm în 
interiorul şi exteriorul nostru, direcţia spre care ne îndreptăm, resursele şi 
potenţialurile moştenite (calităţile, aptitudinile, dar şi diferite defecte) şi cum ne 
comportăm în momentul în care ne impunem. Aşa cum Soarele pe cer oferă lumină 
şi căldură tuturor, tot astfel Soarele intern oferă lumina conştiinţei şi căldura 
dragostei fiinţei umane. 

În consecinţă, Soarele simbolizează spiritul individului, personalitatea sa de 
bază, calităţile masculine, vitalitatea, voinţa, dragostea, creaţia, generozitatea, 
încrederea în sine, dar şi egoismul, mândria, teatralitatea, atitudinea de 
superioritate. Puterea de transformare a omului stă în conştient sau, în termeni 
astrologici, în modul în care foloseşte şi dezvoltă Soarele interior. Cu cât acesta 
devine mai puternic şi mai benefic, cu atât omul ajunge să fie mai eficient şi îşi 
împlineşte mai repede scopurile propuse. Acţiunea Soarelui se extinde de la 
disciplina morală, interioară la integrarea socială şi cuprinde toate legăturile 
dintre om şi mediul exterior. 


Cuvintele cheie ale celor trei niveluri de vibraţie: 
1. Nivelul inferior: egoism, mândrie, dorința de a manipula, tiranie, 
grandomanie, lipsă de vitalitate 

2. Nivelul mediu: stăpânire de sine, forţă de impunere, voință, putere de 
dăruire, fermitate, nobleţe 
3: Nivelul spiritual: sufletul, starea de conştiinţă superioară, umilinţa, 


responsabilitatea față de ceilalți 


SINTEZĂ: 
Semnifică: ziua, conştientul, personalitatea de bază, charisma, bărbatul, energia. 
Caracteristici: are întotdeauna mers direct parcurge zodiacul în 365 zile (un grad 
pe zi). 
Guvernează: zodia Leului, ziua de Duminică, casa a V-a, culoarea galben şi aurul. 
Plante: rozmarinul, orezul, nucul, muşeţelul, dafinul, crizantema, viţa de vie şi 
şofranul. 
Fizic: acţionează asupra inimii, coloanei vertebrale, ficatului, văzului şi reglează 
temperatura corpului. 
Mitologie: Ra - la egipteni, Apollo - la greci, Surya - la indieni, Shamash - în 
Mezopotamia. 


LUNA 


În astrograma natală, Luna arată spre ce tipuri de energii va fi receptiv şi 
sensibil nativul, iar de aici rezultă tipul de răspuns emoţional imediat al nativului 
în diferite situaţi şi stări. Poziţia Lunii arată ce fel de atitudini i-au fost impregnate 
unei fiinţe în copilărie de către familie şi maniera în care experienţele din primii 
ani ai vieţii i-au “colorat” natura emoţională. De aceea, acest astru va demasca 
modul cel mai probabil în care nativul va reacţiona la influenţele exterioare şi la 
acţiunile celorlalţi. Luna este importantă pentru a determina modul în care fiinţa 
îşi duce viaţa în cadrul familiei şi peste tot unde cenzura conştientului are valoare 
mică. Luna indică felul relaţiei pe care o întreţinem cu cei apropiaţi, arătând tipul 
de persoane pe care ni le dorim alături. În cazul bărbaţilor, poziţia Lunii în 
astrogramă arată tipul femeii dorite, de care se poate simţi atras. Proprietăţile 
semnului pe care îl ocupă Luna, devin parte integrantă a personalităţii nativului. În 
sectorul corespondent al semnului pe care îl ocupă Luna se răsfrânge influenţa ei 
maximă direct la nivel de instinct şi viaţă interioară. Luna este corelată cu 
principiul matricei materne, receptive, plastice, materiale, de fecundaţie, de 
gestație, de reproducere şi dezvoltare progresivă, simbolizând forţa de vegetaţie şi 
fertilitate a naturii. 

În fiinţa umană, Luna este puterea ce aduce aproape tot ceea ce este 
departe, atât de aproape încât devine natură proprie. Orice energie exterioară pe 
care Luna o recepționează devine trăire şi se transformă în senzaţii şi stări 
neînţelese, misterioase ce apoi devin parte integrantă din om, devin trecutul său, 
care îl susţin sau îl limitează. Luna reprezintă ceea ce în termeni moderni se 
numeşte subconştient. De asemenea, Luna arată atât locul cel mai receptiv al 
temei cât şi zona cea mai sensibilă a corpului nostru (ţinând cont de asociaţia 
dintre semnele zodiacale şi diferitele zone ale corpului). 


Cuvintele cheie ale celor trei niveluri de vibraţie: 
1. Nivelul inferior: hipersensibilitate, irascibilitate, apatie, naivitate, nervozitate, 
emotivitate 
2. Nivelul mediu: rafinament, senzualitate, feminitate, receptivitate controlată, 
putere de regenerare 
3. Nivelul spiritual: controlul  subconştientului, percepţia trecutului, 
maternitate, devoțiune 

SINTEZĂ: 
Semnifică: noaptea, receptivitatea, întoarcerea către trecut, amintirile, emoția, 
accesul la subconştientul colectiv, femeia, maternitatea, masele de oameni, familia, 
căminul, instinctul. 
Caracteristici: mersul retrograd este foarte mic astfel încât în practică se 
neglijează complet, parcurge cercul zodiacal în aproximativ 28 de zile, în două zile 
un semn zodiacal (în jur de 12,5 grade pe zi). 
Guvernează: zodia Racului, ziua de Luni, casa a IV-a, culoarea argintiu şi argintul. 
Plante: crinul alb, macul roşu şi negru, margareta, nufărul, salcia, trandafirul alb, 
salata şi varza. 
Fizic: acţionează asupra funcţiei digestive (stomac, intestine) şi reproductive 
(ovare, sâni), şi coordonează secrețiile limfatice. Acţionează în general asupra 
tuturor lichidelor, creând hipotensiune, hipertensiune, etc. 
Mitologie: Artemis (Diana) sau Selena la romani, Sin la babilonieni, Isis în Egipt, 
Chandra în India etc. 


POLARITATEA 
SOARE LUNA 
Masculinul, bărbatul, plusul Femininul, femeia, minusul 
Conştientul Subconşientul 
Viitorul Trecutul 
Vrea să controleze natura Vrea să-şi perceapă natura 
înconjuratoare lăuntrică 
Cunoaşterea a tot ce există Simţirea a tot ce există 
Teatralitate Naturaleţe 
Îndepărtare Apropiere 
Expansiune Contracţie 
Nevoia de a domina prin forţă Nevoia de a domina subtil 
Vointa şi încrederea în sine Credinţa şi putererea de sacrificiu 


MERCUR 


În fiinţa umană Mercur reprezintă intelectul, mentalul, gândirea, 
comunicarea. Mercur este cel care concretizează o idee, prinde, caută, e curios, 
înşeală, fură, dar şi cel care este în stare să perceapă o realitate raţională externă 
sau internă. Mercur reprezintă în primul rând procesul tainic al gândirii, al 
schimbărilor inefabile, al fuziunii, al mişcării şi al adaptării, puterea de dirijare 
transformatoare a energiei declanşate prin fuziunea celor două polarităţi: masculin 
(solar) şi feminin (lunar), fără de care nu poate exista nici o formă de manifestare. 
Această îmbinare rapidă şi armonioasă constituie condiţia iniţială a dezvoltării 
inteligenţei. Este liantul de legătură dintre percepţia şi conştientizarea obiectivă a 
Soarelui şi simţirea, aprofundarea şi creativitatea subiectivă a Lunii. Astfel, 
Mercur este asociat cu capacităţile mentale, cu abilitatea de a intermedia, de a 
face corelaţii, asocieri sau de a comunica. Omul gândeşte şi comunică în funcţie de 
ce simte (prin energia Lunii) şi de ce vrea (prin energia Soarelui). Mercur este 
mesagerul prin care emisivitatea solară şi receptivitatea lunară sunt ţinute în 
contact cu lumea exterioară. Guvernează în fiinţă calităţile de expresie şi 
percepţie, arta de a înţelege repede, puterea de a influenţa, de a manipula, de a 
convinge. 

În astrograma natală indică modul prin care nativul comunică cu ceilalţi, 
cum recepționează informaţiile. Arată modul prin care suntem capabili de a ne face 
înţeleşi şi de a înţelege cel mai uşor ceva. Datorită faptului că este o planetă 
neutră, Mercur realizează legătura dintre interior şi exterior, dintre trăirile 

interioare şi acţiunile exterioare. Semnul zodiacal în care se află Mercur dezvăluie 
natura psihologică a nativului, hotărârea, aptitudinile acestuia de a lua decizii şi de 
a transmite celorlalţi propriile idei. Plasat nefavorabil în tema natală va conduce 
fiinţa la acţiuni necontrolate şi la un mod de viaţă în care predomină îndrăzneala 
insolentă şi instabilitatea psihică. Indiferent de drumul ales în viaţă, existenţa 
omului este caracterizată prin mobilitate, varietate, nevoia de a lua decizii, iar 
Mercur facilitează legătura dintre om ca individualitate şi om ca fiinţă socială, care 
trăieşte în relaţii de interdependenţă cu ceilalţi oameni. 


Cuvintele cheie ale celor trei niveluri de vibraţie: 

1. Nivelul inferior. obsesi mentale, credulitate, împrăştiere mentală, 
neatenţie, ironie, gândire negativă, pesimistă, minciună, deceptie, uitare 

2. Nivelul mediu: curiozitate, putere de analiză asociativă, comunicare, 
adaptabilitate, inteligență, rațiune, concentrare, aptitudini literare, diplomatie, 
deducție 

3. Nivelul spiritual: dorința de cunoaştere superioară, mental intuitiv, 
discernământ, putere de desprindere faţă de fluctuațiile mentale, capacitate de 
identificare cu obiectul concentrării (samyama) 


SINTEZĂ: 
Semnifică: intelectul, raţiunea, comunicarea, călătoriile scurte, comerţul, 
publicitatea, în general toate formele de comunicare şi exprimare. 
Caracteristici: - parcurge zodiacul în 360 de zile, are mers retrograd 66 de zile pe 
an în trei etape. 
Guvernează: zodiile Gemeni şi Fecioară, ziua de Miercuri, casa a Il-a şi a VI-a, 
culoarea argintie şi mercurul. 
Plante: valeria, trifoiul, tarhonul, patrunjelul, morcovul, levanţica, lemnul dulce, 
lăcrămioara, chimionul. 
Fizic: guvernează sistemul respirator, mâinile, glanda tiroidă şi vorbirea. 
Mitologie: Hermes - la greci, Mercurius - la romani, Toth - la egipteni, Soumya la 
indieni. 


VENUS 


În astrograma natală,Venus oferă informaţii despre plăcerile senzoriale, 
despre relaţiile spre care aspirăm şi modul în care ne manifestăm afectivitatea. 
Semnul în care se află Venus ne arată modul în care nativul trăieşte sentimentele, 
mai ales în dragoste, în căsătorie, atitudinea faţă de bani, valori sociale, estetice. 
În astrologia veche, Venus era considerată micul benefic şi era un simbol al vieţii 
sentimentale, al dragostei, al artei. Venus în aspect negativ, expimă de asemenea 
pasiunile neînfrânate, vanitatea, depravarea şi dezordinea. Deci, într-o temă natală 
arată ceea ce ne place mai mult şi ce fel de persoană ne atrage, ne fascinează. 

În fiinţa umană simbolizează potenţialul afectiv, modul în care reuşim să ne 
exteriorizăm sentimentele şi să ne satisfacem plăcerile. Venus reprezentă 
sentimentele, senzualitatea rafinată, iubirea, simpatia, armonia formelor şi 
blândeţea. Mercur poate să observe, să cuantifice, să însoţească de cuvinte orice 
stare, dar realitatea lor nu poate fi în întregime prinsă şi imobilizată, decât atunci 
când trecem dincolo de cuvinte, dincolo de rațiune. Percepția mentală mercuriană 
aduce informaţii despre formă, pe când emoţiile venusiene aduc informaţii despre 
conţinutul acestei forme. În consecinţă, Venus ne revelează un mod de a cunoaşte 
şi de a comunica cu realitatea pe baza criteriilor estetice, a sentimentelor şi 
trăirilor sufleteşti. Venus aduce oamenilor ştiinţa cerului şi spiritul de justiţie prin 
cunoaşterea inimii şi a dragostei. 

Cuvintele cheie ale celor trei niveluri de vibraţie: 
1. Nivelul inferior: plăceri necontrolate, prejudecăți, ataşamente, gelozii, 
lene, complacere, dependență 
2. Nivelul mediu: simţ estetic, calități artistice, naturalețe, gingăşie, 
romantism, creativitate, bunăvoință 
3: Nivelul spiritual: iubire elevată, dăruire necondiționată, capacitatea de a 
vedea frumuseţea în orice, transfigurarea şi autotransfigurarea 


SINTEZĂ: 
Semnifică: plăcerile, puterea de seducţie şi lupta împotriva exceselor de tot felul, 
dragostea, frumuseţea, arta, speranţa, cochetăriile, erosul. 
Carcteristici: - mersul retrograd este de 42 zile la fiecare 18 luni şi parcurge 
zodiacul în apoximativ 225 de zile sau 7.5 luni. 
Guvernează: zodiile Taur şi Balanţă, ziua de Vineri, casa a Il-a şi a VII-a, culoarea 
verde-albastru şi cuprul. 
Plante: părul, piersicul, năutul, lintea, grâul, fragii, fasolea, zambila, trandafirul 
roşu. 
Fizic: guvernează intestinele, rinichii, paratiroidele, gâtul, funcţiile genitale. 
Mitologie: Venus la romani, Afrodita la greci, Sukra sau Bhrigu în tradiția hindusă. 


MARTE 


În astrogramă arată calitatea şi cantitatea energiei manifestatoare, ceea ce 
ne dorim cel mai mult, în ce domeniu cheltuim această energie şi cum o 
direcționăm. Arată cum este abordată confruntarea cu lumea, cu exteriorul, 
confruntare ce provine din tensiuni, pasiuni, repulsii şi manifestări concrete. 
Simbolizează modul şi acțiunile prin care nativul caută să se impună şi să 
manifeste caracteristicile solare şi lunare. Exprimă inițiativele dar şi mâniile şi 
brutalitatea, acţiunile voluntare, energice în care loialitatea joacă un rol important 
(nu întâmplator a fost considerat zeul războiului în mitologia greacă). Marte ne 
pune faţă în faţă cu ceea ce este rău în noi şi ne apare de cele mai multe ori sub 
forma celor mai grele teste fizice din viaţă. Semnul zodiacal al lui Marte arată 
unde există cele mai mari şanse de a ne descoperi părţile negative, dar este şi 
locul ce ne dă energia cea mai mare pentru a putea să luptăm cu limitările noastre. 

Într-un fel Marte ne forţează să ne rezolvăm greşelile, punându-ne de multe 
ori în faţa faptei împlinite. În aceste situaţii, omul într-un mod instinctiv descoperă 
adevăratele lui valori şi le canalizează spre a câştiga lupta împotriva propriilor 
neajunsuri. Deci, Marte arată atât calităţile noastre fizice, cât şi modalităţile de a 
le valorifica, maniera în care acţionăm şi luptăm pentru a ajunge la perfecţionare. 
Spiritul competiţional este în rezonanţă cu sfera de forţă a acestei planete, deci 
Marte simbolizează şi riscurile şi dorinţa de a demonstra celorlalţi că suntem în 
stare a ne depăşi. 

Partea fizică a vieţii nativului şi partea activă a personalităţii, este un index 
al energiei fiinţei, al capacităţii de a finaliza proiectele. Tot Marte este responsabil 
de energia sexuală, direcţie în care cooperează cu Venus, Marte fiind activ, iar 
Venus fiind pasivă. Uneori apare o lipsă de rafinament în semnul în care Marte 
este poziţionat. 

În fiinţa umană Marte reprezintă trezirea, capacitatea de a manifesta sau 
distruge prin activitate concretă, directă, care necesită punerea în valoare a 
energiei, disponibilă dar latentă. Fără acest aspect detonator omul nu ar putea 
realiza nici o acţiune, rămânând doar la faza de voinţă şi ambiţie interioară fără a 
reuşi să-şi materializeze scopurile. 

Marte este puterea alchimică ce transformă materia în energie, este focul şi 
explozia interioară. Marte este responsabil şi de procesul de trasmutare 
energetică, însă sublimarea energetică, adică puterea de ridica la un nivel superior 
energia transmutată, face parte din sfera de forţă a planetei Pluton. 

Motivația acţiunilor marţiene ţine însă de Soare, Lună, Mercur şi Venus. 
Fără colaborarea cu aceste planete, acţiunile noastre devin seci, fără un scop clar 
le vom abandona repede, deoarece din cauza încăpăţânării nu va exista nici 
constanţă, nici perseverenţă. Este o minune pentru mulţi oameni cum devine 
posibilă trecerea de la idee, de la voinţă sau de la instinct la acţiune. Această 
minune este împlinită de puterea curajului şi iniţiativei marţiene. Îl regăsim în 
planul social prin activităţile sportive, meseria de poliţist, de ofiţer dar şi în 
aspecte rafinate precum chirurgia şi misionarismul. Precum Ares în mitologie, care 
a fost instruit prin exerciţiu, tot aşa Marte în fiinţa umană poate fi instruit astfel 
încât omul să dobândească dibăcie în acţiune şi pricepere în transmutare şi 
sublimare. Nu întâmplător se spune că pe maestru îl face exerciţiul şi că repetiţia 
(constanţa şi perseverenţa) este mama învăţăturii. 


Cuvintele cheie ale celor trei niveluri de vibraţie: 
1. Nivelul inferior: agresivitate, furie, răzbunare, pasiuni necontrolate, nerăbdare, 
frici, bravadă, mânie 
2. Nivelul mediu: putere de luptă, iniţiativă, curaj, rezistenţă fizică, ambiţie, 
îndrăzneală 
3. Nivelul spiritual: atitudine eroică, demnitate spirituală, respect, simplitate, 
modestie, control, atitudine marţială, controlul energiilor sexuale 
SINTEZĂ 
Semnifică: nevoia continuă de progres, impulsivitatea, spiritul de competiţie, lupta, 
dorinţa, virilitatea, acţiunile dinamice, vitejia. 
Caracteristici: are mers retrograd de 77 de zile din doi în doi ani şi parcurge 
zodiacul în 697 de zile. 
Guvernează: zodiile Berbec şi Scorpion, ziua de Marţi casa I şi a VIII-a, culoarea 
roşie, fierul. 
Plante: ridichea, piperul, muştarul, ceapa, usturoiul, urzicile, busuiocul, genţiana. 
Fizic: guvernează glandele suprarenale, gonadele, globulele roşii şi capul. 
Mitologie: Marte, Bellona la romani, Ares şi Enyo la greci, Kuya sau Maringal la 
indieni. 


Codul celor şapte puncte din Calea Samuraiului şi Cele cinci percepte 
marţiale denumite "Dojo Kun", necesare înţelegerii căii luptătorului, reprezintă 
exemple superioare pentru orientarea corectă a energiei marţiene: 


Dojo Kun 
Codul Samuraiului 


Artele Marţiale reprezintă un mijloc pentru 
Curaj îmbunătăţirea caracterului. 
Loialitate Artele Marţiale reprezintă mijlocul de 
Atitudine justă întărire a statorniciei spiritului. 


Sinceritate totală Artele Marţiale reprezintă calea aflării 
Comportament just respectului Universal. 
Bunăvoinţă faţă de Artele Marţiale reprezintă calea dobândirii 

umanitate autocontrolului. 
Simt al onoarei şi al Artele Marţiale reprezintă calea 
cuvântului sinceritătii. 

ACŢIUNEA PLANETELOR 
ÎN RAPORT CU ZILELE SĂPTĂMÂNII 


LUNI (Luna) - o zi în care acţiunile începute vor avea continuitate în timpul 
săptămânii. Datorită energiilor lunare, ce predomină în această zi, se crează o 
legătură între trecut şi viitor ce permite evocarea amintirilor, apariţia stărilor de 
melancolie, a emoţiilor puternice, dar şi a fantasmelor şi stărilor de reverie. 
MARŢI (Marte) - o zi în care se poate munci foarte mult, fără ca organismul să se 
epuizeze, chiar mai mult, acest efort ne va ajuta în stimularea energetică, ne va 
face mai activi şi mai eficienţi. Sunt favorizate acţiunile spontane şi cele care 
implică mult curaj. 

MIERCURI (Mercur) - o zi de a studiului, a călătoriilor, a deplasărilor, a 
discuţiilor şi afacerilor. În această zi, sub influenţa energiilor mercuriene, vom 
avea o mai mare capacitate de înţelegere şi o mai bună focalizare mentală. Trebuie 
doar să fim selectivi pentru a nu ne împrăştia în multe direcţii şi să devenim, astfel, 
superficiali. 

JOI (Jupiter) - ziua în care se pot face acţiuni caritabile, iar bunătatea va domina în 
orice acţiune. Este o zi de apogeu ce favorizează luarea hotărârilor şi a deciziilor 
importante. 

VINERI (Venus) - este ziua iubirii, a frumuseţii, a jocurilor, a romantismului. Sunt 
binevenite acţiunile culturale şi artistice (audiție muzicală, teatru, film, expoziţii). 
SÂMBĂTA (Saturn) - o zi a calmului şi răbdării, a stăruinţei, o zi în care trebuie să 
fim sinceri cu noi şi să reevaluăm propriul sistem de valori. Sunt favorizate toate 
acţiunile ce ţin de autocentrare, meditaţie, retragere. Este posibil să avem parte de 
experienţe inedite, dacă vom lăsa deoparte orice nemulţumire şi pretenţie. 
DUMINICA (Soarele) - o zi în care spiritualitatea este la ea acasă. Este ziua 
consacrată regăsirii liniştii lăuntrice, dar mai ales reflecţiei profunde asupra 
menirii noastre spirituale. Predominând energiile solare, este o zi în care avem 
acces la un potenţial uriaş pe care ar fi păcat să-l irosim în faţa televizorului şi în 
alte medii care nu au nici o valoare constructivă. A iubi şi a dărui tot ce este mai 
frumos şi mai nobil în noi, ar trebui să fie preocuparea principală a acestei zile. 


